Anders Kronborg (S), 2024-04-25:
Tak for det.
Før jeg kom i Folketinget, havde jeg fornøjelsen af at være udvalgsformand for teknik- og byggeudvalget i Esbjerg Kommune, og noget af det, der var en stor glæde ved det udvalgsformandskab, var bl.a. det fokus, man kunne sætte på cyklismen for at få flere til at cykle.
På et tidspunkt havde vi i Esbjerg fået del i nogle statspenge til at kunne lave nye supercykelstier, og da det beslutningsforslag skulle i byrådssalen, startede vi byrådsmødet med at synge Povl Kjøllers gamle cykelsang om, at en cykel ikke sviner, den bruger nul benzin, og at det er sjovt at cykle.
Og jeg tror, de fleste kan nynne med på den fantastiske, dejlige sang.
Det er jo, fordi vi ved, at når vi tager cyklen, gavner det vores sundhed, og samtidig bliver man mere frisk i hovedet.
Vi ved også, at det gavner klimaet, for hvis man tog bilen i stedet, udledte man CO 2 .
Så alt i alt er jeg fuldstændig enig med Enhedslisten i, at det er en ulykkelig udvikling, at vi ser, at færre og færre vælger cyklen.
Der er selvfølgelig flere årsager til den udvikling.
En er, at skolerne ikke længere ligger lige henne omkring hjørnet; nogle ligger langt væk.
Og med de helt små kan jeg godt forstå, at forældre af trafiksikkerhedsmæssige årsager vælger at køre børnene i bil.
Men der er jo nogle lavthængende frugter, hvor man kan presse på for at øge incitamenterne til, at flere vælger cyklen.
Og et er jo at se på skattelovgivningen, som Enhedslisten foreslår med det her beslutningsforslag.
Jeg anerkender, at det er en meget bred formulering.
Dertil vil jeg bare sige, at jeg faktisk synes, det er meget positivt, at Enhedslisten bringer det her beslutningsforslag op, og selv om Socialdemokratiet ender med at stemme nej, hvilket vi jo som regel gør til beslutningsforslag, må man ikke tolke det, som om det her er noget, vi er afvisende over for.
Så det er bare en åben dør til hr. Pelle Dragsted og Enhedslisten, i forhold til at den her dialog tager vi meget gerne løbende med hinanden, og vi har jo også historisk, hr. Pelle Dragsted, lavet forskellige aftaler herinde i Folketingssalen, som gavner cyklismen.
Selv har jeg haft en rigtig udmærket debat med den daværende transportordfører for Enhedslisten hr. Henning Hyllested, der jo også i forbindelse med sit store engagement som transportordfører fik sat forskellige initiativer i værk netop for at fremme cyklismen.
Jeg sagde lidt spøgefuldt på et internt møde forleden, at vi jo selvfølgelig er et rigt samfund, hvis vi begynder at belønne folk, der cykler.
Netop fordi jeg selv synes, det er dejligt at cykle, var der en, der spøgefuldt sagde: Jamen Anders, det gælder også de ethjulede cykler.
Så var jeg selvfølgelig fuldstændig med.
Det siger jeg her til sidst for at sige, at det er klart, at vi skal have balancerne med, hvad man jo også skal have, når man cykler på en ethjulet cykel, men hvis vi skal fremme cyklismen, skal vi virkelig op på den store klinge og arbejde hen imod det.
Så jeg glæder mig til den videre debat, hr. Pelle Dragsted, på skatteområdet, men jeg ved, at den socialdemokratiske transportordfører har kigget ind i forskellige initiativer, så det er bare en opfordring til, at dialogen også foregår på transportområdet.
Så skal jeg sige, at vi ikke støtter beslutningsforslaget, men vi holder kæden stram, og vi sætter cyklen op i det høje gear i forhold til at være positive med hensyn til fremadrettede initiativer, der kan blive konkret lovgivning herinde i salen.
Og jeg lytter mig til, at skatteministeren også konkret kigger ind i initiativer i øjeblikket.